b'\n_START_ARTICLE_\nProlepse\n_START_PARAGRAPH_\nProlepse (av gresk prolambanein, \xc2\xabforegripe\xc2\xbb) betegner i narratologien en form for anakroni, dvs. avvik fra kronologisk framstilling i fortellende tekster. En prolepse er et innslag i teksten som forteller om begivenheter som ligger forut for det punktet i historia der fortellinga i \xc3\xb8yeblikket befinner seg. Et relatert begrep er frampek, som gjerne brukes om mer vage hint om hva som skal skje i framtida. Det motsatte av prolepse, at en g\xc3\xa5r bakover i historia, kalles analepse.'